Rijeka, 2. rujna 2020.g.

**NAJAVA DOGAĐANJA I POZIV ZA MEDIJE**

**DANI SUSJEDSTVA PRAPUTNJAK EPK: PRAPUTNJAK - KULTURNI KRAJOLIK**

 **U četvrtak i petak, 3. i 4. rujna 2020.g. u susjedstvu Praputnjak, jednom od 27 susjedstava Europske prijestolnice kulture, održat će se Dani susjedstva pod nazivom Praputnjak - kulturni krajolik.**

Program susjedstva Praputnjak sadržava nekoliko elemenata, a svaki od njih dotiče se nekog aspekta života zajednice kroz vrijeme: ***Krajolici budućnosti* uključuju predavanja, gostovanja, razmjene i suradnje*, Pomalo i po kraju* interpretacijska je šetnja krajolikom Praputnjaka uz umjetnički program*,* u programu Dnevni boravak susjedstva Praputnjak posjetitelje očekuje predstavljanje europskog susjedstva iz Nizozemske i izložba uoči 155. godina rada Područne škole Praputnjak, uz neizostavne balote po starinski*.***

**U četvrtak predavanja o pčelama, šišmišima i leptirima te o Gradini kod Praputnjaka**

Dani susjedstva Praputnjak počet će **u četvrtak, 3. rujna u dvorištu Područne škole Praputnjak** (Praputnjak 101) **u 19.30 sati** **predavanjima pod nazivom *Krajolici budućnosti***, koji već treću godinu za redom, u suradnji Udruge *PRAPUTNJAK - kulturni krajolik* i nizozemskih partnera *Satellietgroep,* okuplja razne stručnjake te domaću i širu publiku u razgovorima oko kulturnog krajolika, prirode, baštine, tradicije i gastronomije kao vrijednostima i potencijalima kulture življenja.

Ovoga puta u sklopu *Krajolika budućnosti* **Jelena Babić**, mag. oecol. iz Udruge Hyla iz Zagreba

održat će predavanje ***Pčele, šišmiši, leptiri – oprašivač***, a**Ranko Starac**, dipl. arheolog i kustos arheološkog odjela Pomorskog i povijesnog muzeja Hrvatskog primorja Rijekapričat će o ***Gradini kod Praputnjaka u kontekstu prapovijesnih staništa između Rijeke i Crikvenice***

**Bogat program u petak:**

**od šetnje kroz Takala, preko izložbe o 155 godina škole do partije *balot po starinski***

**Program *Praputnjak - kulturni krajolik* nastavlja se u petak, 4. rujna u 18 sati u vinogradu *Takala* – *Bakarske prezidi,* iznad Bakarskog zaljeva, svečanim otvorenjem** u kojem sudjeluju predstavnici Udruge Praputnjak – kulturni krajolik, Grada Bakra, PGŽ-a, Grada Rijeke i Rijeke 2020

**U 18.30 sati** slijedi ***Pomalo i po kraju,* interpretacijska šetnja krajolikom Praputnjaka od vinograda Takala kroz krašku dolinu *Dolčinu* i natrag, gdje se posjetiteljima preporučuje adekvatna obuća za šetnju kroz prirodu i slojevita odjeća.**Šetnjom krajolikom Praputnjaka posjetiteljima će se predstaviti **rad na očuvanju baštine kroz povijesnu i prirodnu pozadinu nastanka prvog zaštićenog kulturnog krajolika u RH – Takala i cijelih Bakarskih prezida**. U društvu vila čestitica zainteresirani šetači uputit će se od Takala u krašku dolinu Dolčinu, posjetiti jedno od starih zaseoka Praputnjaka i zastati putem uz lokvu i studenac. Vođeni pjesmom i poezijom, prema Domu kulture Praputnjak, gdje će se održavati večernji dio programa.

**U dvorištu Doma kulture Praputnjak** (Praputnjak 158a) **od 20 sati** **u sklopu programa *Dnevni boravak*** bit ćepredstavljeno **europsko susjedstvo** Praputnjaka - ***Stichting Bewegend Beeld iz Nizozemske.***Svoje europsko razmišljanje Praputnjak je podijelio upravo s ovom nizozemskom organizacijom, razgovarajući **o selima diljem Europe koja su u mnogočemu slična, čak identična što se tiče mobilnosti, iseljavanja, brzine promjena i odnosa tradicije prema razvoju**.

Na istom mjestu, u **Domu kulture Praputnjak**, bit će predstavljen i **izložak knjige** ***EUROPE – contours culturels***, autora **Antona Zakarije** prema kojoj se razvila ideja projekta Praputnjak – kulturni krajolik.

Vrlo pitkim, razigranim stilom autor čitatelja vodi **od pojave prvih ljudi paleolitika na prostoru Europe pa do modernog čovjeka dvadesetprvog stoljeća**. Pred nama se otvara čitava povijest zapadne civilizacije. Ta povijest nije krvava od silnih ratova nego je satkana od umjetnosti, običaja, povijesnih dokumenata, religije i arhitekture. U njoj se prati razvoj društva u kojem je najveći naglasak na pojedincu, individui. U tom kontekstu, autor se bavi i emancipacijom žene i njenim neprocjenjivim doprinosom u društvu, a kroz analizu umjetničkih artefakata autor nam dočarava sociološko i umno sazrijevanje zapadnoga čovjeka: kroz kršćanstvo njegovo filozofsko sazrijevanje, a kroz arhitekturu njegovo stvaralaštvo i stvarni, opipljivi napredak.

Svi posjetitelji **u Domu kulture Praputnjak** moći će razgledati i **izložbu uoči 155. godina rada Područne škole Praputnjak**. Velikim trudom i angažmanom bivših školaraca sakupljen je **impresivan presjek memorabilija** generacija koje su pohodile školu, pa su tako izložene **fotografije** - od najstarijih, iz 1930.-ih godina, do onih današnjih. S priloženim popisima polaznika, fotografije plijene pažnju i podsjećaju na tople školske dane, na zaboravljene stare prijatelje i mještane.

Tijekom večeri, na istom mjestu **predstavit će se lokalne udruge i OPG-ovi**: *Poljoprivredna zadruga Dolčina Praputnjak*, Etno udruga *Težakinje i težaki z Praputnjaka*, Dječji pjevački zbor *Praputnjarski slavići,* *KDU Praputnjak*, *Udruženje umirovljenika Grada Bakra - podružnica Praputnjak*, *Mesopustari Praputnjak*, *Lovačko društvo Tuhobić - podružnica Praputnjak*, Udruga inovatora *Šterika*, *KUU Sklad* iz Bakra, *Mažoretkinje Grada Bakra* i *Gradska straža Bakar.*

Domaćini kažu kakodruženje u krugu Doma kulture ne bi bilo potpuno bez odlaska na *Jog*, bez partije***balot po starinski***, pa zainteresirane tijekom večeri očekuje i ovaj tradicionalno muški sport, koji je u Praputnjaku petkom nezaobilazna zabava. Sa sve većim interesom žena za ovu finu disciplinu odmjeravanja, **sva je publika pozvana okušati svoju sreću i tehniku boćanja**.

**Od 21 sat druženje okupljenih nastavlja se uz domjenak.**

Nositelj inicijativesusjedstva Praputnjak je **Udruga Praputnjak – kulturni krajolik**, dok je njihovo europsko susjedstvo organizacija **Stichting Bewegend Beeld** iz nizozemskog Rotterdama.
Partner u provedbi programa je **Grad Bakar**, a velike zahvale za samu realizaciju idu ***Poljoprivrednoj zadruzi Dolčina Praputnjak*, Etno udruzi *Težakinje i težaki z Praputnjaka*, Dječjem pjevačkom zboru *Praputnjarski slavići,* *KDU Praputnjak*, *Udruženju umirovljenika Grada Bakra - podružnica Praputnjak*, *Mesopustarima Praputnjak*, *Lovačkom društvu Tuhobić - podružnica Praputnjak*, Udruzi inovatora *Šterika*, *KUU Sklad* iz Bakra, *Mažoretkinjama Grada Bakra*, *Gradskoj straži Bakar*, Osnovnoj školi Hreljin – Područnoj školi Praputnjak, Ranku Starcu i *Udruzi Hyla* iz Zagreba**.

**Najavljeno događanje organizirano je uz poštivanje svih važećih preporuka za sprječavanje zaraze bolešću COVID-19. Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.**

**Dodatne informacije o susjedstvu Praputnjak EPK i programu *Praputnjak – kulturni krajolik***

**O SUSJEDSTVU PRAPUTNJAK**

Cesta okružena s dvjestotinjak kuća, petstotinjak stanovnika i teritorijem koji se proteže od mora do planinskih vrhunaca – Praputnjak je malo mjesto istočnog prigrada Rijeke, ponad Bakarskog zaljeva. Ističe se kao zanimljiv primjer lokalne zajednice koja je u danim povijesnim okolnostima živjela u skladu s prirodom i zatečenim prostornim datostima.

Poznat je po mnogobrojnim suhozidnim intervencijama u krajoliku. Terase *Bakarskih prezida*, točnije lokalitet *Takala*, prvi su registrirani kulturni krajolik u RH, pod zaštitom *Ministarstva kulture*. Također, područje je to na kojem Praputnjarci uzgajaju vinovu lozu *belinu* od koje se priprema dobro poznati pjenušac Primorja – *Bakarska vodica*. Ova dva zaštitna znaka Bakarskog kraja predstavljaju poduzetnički poduhvat lokalnog stanovništva prošlih vremena. Bili su to resursi koji su Praputnjarcima omogućili razvoj snažne i školovane zajednice.

Današnja lokalna zajednica živi drugačijim životom – najčešće van lokalnog konteksta – sukladno globalnim trendovima. Kroz svoj program Udruga Praputnjak – kulturni krajolik nastoji sagledatibogatstvo kulturne baštine i kulturnog krajolika Praputnjaka s ciljem kreiranja platforme za stvaranje novih veza: između mještana i njihove neposredne okoline – veza s prirodom i duhom prostora, s naglaskom na formiranju nove zajednice mjesta.

Ključnu ulogu u programu susjedstva Praputnjak nose mještani Praputnjaka te aktivni dionici društvenog života. Bok uz bok, 9 praputnjarskih udruga i organizacija, vođeni duhom aktivizma i zajedništva, nastavljaju dugogodišnj rad na kulturnoj sceni Praputnjaka. Nastojanje je okupiti u mjestu veći broj ljudi koji će prepoznati vrijednosti života u maloj sredini. Nadamo se da će, uz našu pomoć, i oni izgraditi svoju nevidljivu vezu sa prostorom i ljudima koji ih okružuju – na obostranu dobrobit i zadovoljstvo.

Programom susjedstva Praputnjak predstavit će se i neki od ključnih lokaliteta i znamenitosti. Uz spomenute krajolike dotaknut ćemo se i planina, mjesne plaže Melić, ali i institucija poput: Područne škole koja ove godine slavi 155. godina rada i Kloštra odnosno negdašnjeg Djevojačkog učilišta. U nezaobilaznom dvorištu Doma kulture Praputnjak priprema se druženje uz prigodni program i balote po starinski do dugo u noć.

**O LOKALITETIMA :**

**Područna škola Praputnjak**

Adresa: Praputnjak 101

Google maps: <https://goo.gl/maps/dowcD3V91TAKkEp9A>

**Vinograd Takala – Bakarske prezidi**

ulaz u vinograd nalazi se uz cestu Meja - Bakar, s lijeve strane, odmah poslje nadvožnjaka kojim prolazi zaobilaznica Rijeka – Otok Krk, u smijeru Bakra.

Google maps: <https://goo.gl/maps/MVdW7QwRVh9CWPxi6>

**Dom kulture Praputnjak**

Do Doma kulture dolazi se prolaskom kroz naselje Praputnjak, skretanjem sa glavne ceste u uličicu desno (uzbrdo) odmah po prolasku uz Crkvu sv. Josipa, u smijeru Meja – Krasica.

Adresa Doma kulture Praputnjak je Praputnjak 158a.

Google maps: <https://goo.gl/maps/CRD32MLtbsmHir4y7>

**O NOSITELJU INICIJATIVE**:

*Udruga Praputnjak – kulturni krajolik* nastala je iz inicijative i programa razvijenog za prijavu i sudjelovanje u programu *27 susjedstava Rijeke* 2020 čiji smo danas ponosan član. U fokusu programa Udruge lokalne su vrijednosti i nasljeđe, kulturni krajolik i priroda – mapirani kao potencijali razvoja lokalne sredine, a ključni akteri i partneri aktivni su dionici lokalnog kulturnog i društvenog života te između ostalog i članovi: *Poljoprivredne zadruge Dolčina Praputnjak*, Etno udruge *Težakinje i težaki z Praputnjaka*, *KDU Praputnjak*, *Udruženja umirovljenika Grada Bakra - podružnica Praputnjak*, *Mesopustara Praputnjak*, *Lovačkog društvo Tuhobić - podružnica Praputnjak*, Udruge inovatora *Šterika*, *KUU Sklad* iz Bakra, Dječjeg pjevačkog zbora *Praputnjarski slavići* i Udruge *Dragodid*.

**O EUROPSKOM SUSJEDSTVU**

Poznanstvo s nizozemskim fotografom iz **Stichting Bewegend Beeld** seže još od angažmana u *Tandem Fryslan* programu kada je Guido Bosua kao službeni fotograf boravio u Praputnjaku, za održavanja jednog koraka u programu. Kontekst Praputnjaka, proučavanje njegovog razvoja sukladno knjizi Antona Zakarije i njezine europske dimenzije, uključujući zajedničke interese za proučavanjem malih ruralnih zajednica pogodovala je razvoju ideje o kreiranju zajedničkog projekta – proučavanja malih seoskih sredina širom Europe.

S navedenom misijom, susjedstvo Praputnjak posjetilo je Nizozemsku u razdoblju od 07.07. do 14.07.2019. dok je europski susjed posjetio Praputnjak u nekoliko navrata, uključujući zadnji posjet koji se dogodio u lipnju 2020. godine, kao APV (Advance Planning Visit) u zajedničkom Erasmus+ programu naziva *MOVE – my open village Europe*. Zbog Covid-19 okolnosti planirana provedba Erasmus+ programa koja se trebala odvijati u sklopu programa susjedstva Praputnjak , odgođena je za sljedeću godinu.

Erasmus+ program tek je prva stepenica kojom se jača partnerstvo između HR i NL, a kojem smo pridružili i kolege iz Litve i Srbije, svi povezani kroz prošle, sadašnje i buduće Europske prijestolnice kulture. Zajedničkim snagama nastavljamo kreativna istraživanja na temu života u malim sredinama – u selima kao jednoj specifičnoj formi suživota u današnjem globaliziranom svijetu.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42